Rozhodnutie Rady
z 22. decembra 2003
o znížení stupňa utajenia prílohy č. 5 Spoločných konzulárnych pokynov a zodpovedajúcej prílohy č. 14b Spoločnej príručky a o zrušení utajenia príloh č. 9 a 10 Spoločných konzulárnych pokynov a zodpovedajúcej prílohy č. 6b a 6c Spoločnej príručky
(2004/16/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 207,
keďže:
(1) na základe rozhodnutí Schengenského výkonného výboru zo 14. decembra 1993 (SCH/Com-ex (93) 22 rev) a z 23. júna 1998 (SCH/Com-ex (98) 17) o prijatí Dohovoru vykonávajúceho Schengenskú dohodu zo 14. júna 1985, prílohy č. 5, 9 a 10 Spoločných konzulárnych pokynov a všetky prílohy Spoločnej príručky [1] [2], ktorých nové znenie bolo prijaté rozhodnutím uvedeného výkonného výboru z 28. apríla 1999 (SCH/Com-ex (99) 13), boli označené ako "dôverné";
(2) Spoločné konzulárne pokyny a Spoločná príručka a rozhodnutie výkonného výboru o ich utajení sú súčasťou Schengenského acquis, ako bolo vymedzené rozhodnutím Rady 1999/435/ES [3];
(3) rozhodnutím Rady 2000/751/ES odtajnené [4] bolo zrušené utajenie časti I a určitých príloh Spoločných konzulárnych pokynov a rozhodnutím Rady 2002/353/ES [5] bolo zrušené utajenie časti II Spoločnej príručky;
(4) príloha 5 k Spoločným konzulárnym pokynom a zodpovedajúca príloha 14b k Spoločnej príručke by mali byť utajené, a malo by sa zrušiť utajenie príloh 9 a 10 k Spoločným konzulárnym pokynom a zodpovedajúcich príloh 6b a 6c k Spoločnej príručke;
(5) je vhodné zrušiť rozhodnutia výkonného výboru SCH/Com-ex (93) 22 rev) a (SCH/Com-ex (98) 17), a prijať budúce rozhodnutia o utajovaní dokumentov, ktoré sú súčasťou Schengenského acquis, v súlade s pravidlami o utajovaní dokumentov ustanovených rozhodnutím 2001/264/ES Rady z 19. marca 2001 o bezpečnostných predpisoch Rady [6],
ROZHODLA TAKTO:
Článok 1
Stupeň utajenia Prílohy č. 5 k Spoločným konzulárnym pokynom a zodpovedajúcej Prílohy č. 14b k Spoločnej príručke sa zníži na "EÚ VYHRADENÉ" a zruší sa stupeň utajenia príloh č. 9 a 10 k Spoločným konzulárnym pokynom, ako aj zodpovedajúcich príloh č. 6b a 6c k Spoločnej príručke.
Článok 2
Prílohy č. 9 a 10 k Spoločným konzulárnym pokynom a zodpovedajúce prílohy č. 6b a 6c k Spoločnej príručke sa uverejnia v Úradnom vestníku Európskej únie.
Článok 3
Rozhodnutia Schengenského výkonného výboru zo 14. decembra 1993 (SCH/Com-ex (93) 22 rev) a z 23. júna 1998 (SCH/Com-ex (98) 17) sa zrušujú.
Článok 4
Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
V Bruseli 22. decembra 2003